Elbilernes redning er sparket ud af finansloven

Politik Eksklusivt for kunder

Branchen for elbiler i Danmark kan lide et alvorligt knæk som følge af finansloven for 2015, der forventes at være på plads inden for få dage eller en uge mellem regeringen, SF og Enhedslisten.



Elbiler er i dag fritaget for afgifter, og den ordning løber indtil udgangen af 2015. Elbilbranchen selv har længe råbt op om at få ordningen forlænget til og med 2016, hvis ikke elbilmarkedet skal tabe pusten.



Børsen har talt med flere kilder med indsigt i de igangværende finanslovforhandlinger, og fra begge sider af forhandlingsbordet bekræftes det, at en forlængelse af afgiftfritagelsen for elbiler ikke forventes at blive en del af den endelige finanslov.



Forlængelse lå i kortene



Hidtil har det ellers ligget i kortene, at afgiftfritagelsen vil blive forlænget på finansloven. Både SF og Enhedslisten har talt varmt for det, og regeringen har ikke været afvisende omkring det.



"Vi mener, at afgiftfritagelsen skal fortsætte, så vi kan blive ved med at skubbe på udviklingen af elbiler. Det har vi med til finanslovforhandlingerne, så ordningen kan fortsætte efter 2015," sagde Enhedslistens transportordfører, Henning Hyllested, til Børsen for blot en måned siden.



Alligevel har det ikke været muligt at nå til enighed omkring det, selvom der i finanslovforhandlingerne er afsat 1,5 mia. kr. til tiltag fra SF og Enhedslisten. Det er uklart, hvad det koster at fortsætte afgiftfritagelsen for 2016.



Alle kilder, som Børsen har talt med tæt på forhandlingerne, undrer sig over, at det ikke er lykkes at få afgiftfritagelsen med, men ingen vil tage ansvaret for det.



Det har ikke været muligt at få kommentarer fra hverken den ene eller anden side af forhandlingsbordet, da ingen ønsker at kommentere de igangværende forhandlinger.



Nytårsaften er sidste chance



I juli beskrev Børsen, at flere i elbilbranchen satsede på at få afgiftfritagelsen med på finansloven for 2015. En af dem var Lars Bording, adm. direktør i Clever, der investerer i ladestationer til elbiler.



"Når jeg nytårsaften sætter det sidste komma i vores budget for 2015, skal jeg selvfølgelig have en afklaring. Ellers ved jeg ikke, hvilken fremtid jeg skal investere ud fra," sagde Lars Bording dengang til Børsen.



Men elbiler er jo allerede afgiftsfritaget i hele 2015?



"Ja, men vi kommer ikke til at investere massivt i 2015, hvis vi ikke er sikre på, at afgiftsfritagelsen også gælder efter 2015. Så drosler vi ned i 2015, fordi uden fritagelsen vil antallet af elbiler falde," fortsatte han.

